Dumitru "Take" Macri, fosta legendă a Rapidului, a murit la vârsta de 92 de ani, la Paris, acolo unde a locuit în ultimii ani de viață.
Dumitru "Take" Macri s-a născut pe data de 28 aprilie 1931 la București și și-a dedicat întreaga sa carieră pentru Rapid. A jucat 221 de meciuri în tricoul vișiniu între 1950-1965 și a înscris un singur gol.
Între 1952 și 1965 a purtat banderola de căpitan, reușind două promovări cu Locomotiva București (1952 și 1955) și a câștigat Cupa Balcanică în 1964. La echipa națională, Dumitru "Take" Macri a activat între 1958 și 1962 și bifat 10 prezențe.
Macri a fost primul român nominalizat și votat la Balonul de Aur. S-a întâmplat în 1961, când a câștigat italo-argentinianul Omar Sivori (Juventus). Pe listă s-au mai aflat, printre alții, Yashin, Puskas, Di Stefano, Charlton și Eusebio.
Ca antrenor a activat la CFR Timișoara (1971-1972), Rapid (1973), naționala Algeriei (1974-1975) și FC Olt Scornicești (1984). În 1986 a ales să plece din România și să se stabilească la Paris, alături de fiul său.
În urmă cu un an, fiul fostului mare fotbalist al Rapidului a decedat, din cauza unui cancer, la 67 de ani, iar Dumitru Macri a fost devastat.
În primăvara anului 2022, Dumitru Macri a făcut parte din grupul foștilor mari jucători ai Rapidului care au fost invitați la inaugurarea noului stadion Giulești. La acea vreme, el avea 90 de ani împliniți.
În ultimul interviu acordat pentru site-ul 1923.ro, Macri declara că a avut oferte să plece, dar a ales să joace toată cariera în Giulești: "M-au vrut Steaua, Dinamo, chiar şi Panathinaikos. Doar că nu am vrut.
Bine, la Panathinaikos am refuzat clar să plec. Pentru că le-am spus că eu nu vreau să plec vreodată de la Rapid. Şi nu am plecat decât atunci când m-am retras din fotbal".